"วสุกานต์ วิศาลสวัสดิ์ " มือการเงิน "การบินไทย"
วสุกานต์ วิศาลสวัสดิ์ รองกรรมการผู้อำนวยการใหญ่สายการเงินและการบัญชี บริษัท การบินไทย (THAI) ด้วยวัย 51 ปี เธอก้าวขึ้นมาดำรงตำแหน่งรองกรรมการผู้อำนวยการใหญ่สายการเงินและการบัญชี เมื่อปี 2554 ด้วยความที่เติบโตมาจากภายในองค์กรนี้ จากการร่วมงานกับการบินไทยมาเป็นเวลาร่วม 25 ปี
29 ต.ค. 2565

วสุกานต์ วิศาลสวัสดิ์ รองกรรมการผู้อำนวยการใหญ่สายการเงินและการบัญชี บริษัท การบินไทย (THAI) ด้วยวัย 51 ปี เธอก้าวขึ้นมาดำรงตำแหน่งรองกรรมการผู้อำนวยการใหญ่สายการเงินและการบัญชี เมื่อปี 2554 ด้วยความที่เติบโตมาจากภายในองค์กรนี้ จากการร่วมงานกับการบินไทยมาเป็นเวลาร่วม 25 ปี
วสุกานต์ จบปริญญาตรีจากคณะเศรษฐศาสตร์ มหาวิทยาลัยธรรมศาสตร์ และศึกษาระดับปริญญาโท ที่สถาบันบัณฑิตพัฒนบริหารศาสตร์ (นิด้า) ในคณะพัฒนาการเศรษฐกิจและบริหารโครงการ 
เมื่อเรียนจบ ก็ได้ทำงานแรกที่สถาบันวิจัยเพื่อการพัฒนาประเทศไทย (ทีดีอาร์ไอ) ในปี 2529 ในยุคนั้นงานที่ทำจะเป็นงานในลักษณะรับผิดชอบเป็นโครงการ 
หลังจากร่วมงานที่ทีดีอาร์ไอได้ 1 ปี ก็ตัดสินใจไปสมัครงานที่ธนาคารเอเชีย (BOA) ในปีเดียวกันนั้นเอง ซึ่งในยุคนั้น BOA เพิ่งเปิดรับพนักงานที่มีลักษณะแบบเป็นเด็กปั้นที่จะสอนทุกอย่างให้กับพนักงาน
เธอก็ติด 1 ในกลุ่ม 24 คนที่ธนาคารเปิดรับและได้รับคัดเลือก การทำงานที่ BOA ทำให้เธอเรียนรู้ในทุกๆ ด้าน ทั้งงานสินเชื่อ งานเคาน์เตอร์ งานด้านต่างประเทศ การทำงานที่ธนาคารเอเชียแม้จะเหนื่อยและหนักมาก แต่ถือว่าเป็นสิ่งที่ดีและเป็นพื้นฐานที่สำคัญที่ทำให้เธอก้าวขึ้นมาสู่ตำแหน่งผู้บริหารที่รับผิดชอบด้านการเงินของ THAI ในวันนี้
“ทำงานที่ BOA ได้ 1 ปีกว่า ขณะนั้นการบินไทยเปิดรับสมัครพนักงานด้านบริหารเงินสด ซึ่งเปิดรับผู้ที่จบการศึกษาระดับปริญญาโท และในยุคนั้นถือเป็นความใฝ่ฝันของคนที่เข้าสู่การทำงาน การบินไทยคือองค์กรอันดับต้นๆ ที่ทุกคนอยากเข้าทำงานและร่วมงานด้วย เขาเปิดรับแค่ 5 ตำแหน่ง แต่มีผู้มาสมัครกว่า 1,000 คน และสุดท้ายก็เป็น 1 ใน 5 ที่ได้เข้าร่วมทำงานกับการบินไทย นับตั้งแต่ปี 2531 เป็นต้นมา”
วสุกานต์ ยอมรับว่า ชอบและรักกับการทำงานเกี่ยวกับตัวเลข เพราะเป็นเรื่องที่ตรงไปตรงมา อธิบายได้ด้วย ทุกอย่างมีคำตอบในตัวเอง ไม่ต้องอธิบายอะไรมาก และชัดเจนอยู่แล้ว ซึ่งงานที่ทำอาจเป็นหนึ่งเดียวกับเธอที่เป็นคนชัดเจน ตรงไปตรงมา และต้องหาเหตุผล
หลักการทำงานและหลักการบริหาร คือ ซื่อสัตย์ มีเหตุผล มีความรับผิดชอบ ซึ่งทั้งหมดนี้ไม่ใช่เพียงเกิดขึ้น แต่มันถูกหล่อหลอมมาจากการเลี้ยงดูของครอบครัว ที่ทั้งคุณพ่อซึ่งเป็นคุณหมอและคุณแม่ที่เป็นพยาบาล ถือว่าเป็นคนที่มีเหตุผลที่จะต้องอยู่กับความจริง 
วสุกานต์ กล่าวว่า การทำงานนั้นจะต้องทำทุกอย่างที่ต้องทำ อย่าเกี่ยงงาน เพราะงานทุกอย่างมีความรู้หมด
หน้าที่ของเธอวันนี้ในการบินไทยเป็นผู้รับผิดชอบในการจัดหาแหล่งเงิน การบริหารความเสี่ยงในทุกด้าน 
“การทำงานที่การบินไทยสนุก เพราะมีอะไรใหม่ๆ ให้ทำอยู่เรื่อยๆ เช่น จะใช้โอกาสอย่างไรในช่วงดอกเบี้ยต่ำ และจะทำอย่างไรในยุคที่อัตราแลกเปลี่ยนผันผวน”
ทั้งหมดนี้คือความท้าทายของ วสุกานต์